text: El Quartet Nacional de Diàleg de Tunísia, Premi Nobel de la Pau 2015 | NacióDigital
  El Comitè Nobel Noruec distingeix les organitzacions tunisianes per la seva "contribució decisiva en la construcció d'una democràcia plural"
  per Redacció , 9 d'octubre de 2015 a les 11:08 |
  El Quartet de Diàleg Nacional de Tunísia ha estat distingit amb el Premi Nobel de la Pau. El Comitè Nobel Noruec ha justificat l'elecció per la seva "contribució decisiva en la construcció d'una democràcia plural" arran de la caiguda del dictador Ben Ali. El Quartet està format per quatre organitzacions de la societat civil del país magrebí: la Unió General Tunisiana del Treball; la Unió Tunisiana de la Indústria, el Comerç i l'Artesania; la Lliga Tunisiana per a la Defensa dels Drets de l'Home i l'Ordre Nacional dels Advocats de Tunísia.
  Més de 270 nominats
  La candidatura tunisiana s'ha imposat davant de 273 nominats més, entre els quals hi havia la cancellera alemanya Angela Merkel, per la seva gestió en la crisi dels refugiats, el Papa Francesc, el metge congolès Denis Mukwege, o els responsables d'Exteriors dels EUA i l'Iran, John Kerry i Javad Zarif, per l'acord nuclear.
  El Quartet de Diàleg Nacional de Tunísia es va formar l'estiu del 2013 quan el procés de democratització al país estava en crisi com a conseqüència d'una sèrie d'assassinats polítics i d'una onada de disturbis als carrers. Segons el comitè del Premi Nobel de la Pau, l'organització "va establir un procés polític pacífic alternatiu en un moment en què el país estava a punt de caure en la guerra civil".
  El Nobel destaca el paper d'aquestes organitzacions com a "mediadors" i "impulsors d'un desenvolupament democràtic a Tunísia amb gran autoritat moral". El comitè del Premi Nobel de la Pau destaca que el Quartet va facilitar el camí per un diàleg pacífic "entre ciutadans, partits polítics i autoritats" i va ajudar a trobar "solucions de consens davant d'un gran nombre de reptes davant de les nombroses divisions polítiques i religioses".
  "Tunísia fa front a reptes polítics, econòmics i de seguretat significatius. El comitè noruec del Nobel espera que el premi d'aquest any contribueixi a protegir la democràcia a Tunísia i a ser d'inspiració pels qui volen promoure la pau i la democràcia al Mitjà Orient", assegura el comunicat. "Més que cap altra cosa, el Premi té l'objectiu d'encoratjar el poble tunisià, que tot i els grans problemes ha posat la base per tenir una fraternitat nacionals" que el Nobel espera que serveixi "com un exemple a seguir en altres països".